รัฐมนตรีว่าการกระทรวงมหาดไทย ย้ำการแก้ปัญหาสัมปทานรถไฟฟ้าสายสีเขียว เป็นอำนาจหน้าที่ของกรุงเทพมหานคร
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงเรื่องสัมปทานรถไฟฟ้าสายสีเขียว ว่าไม่ได้มอบหมายงาน แต่เป็นอำนาจหน้าที่ของกรุงเทพมหานครโดยตรงอยู่แล้วที่จะดำเนินการในเรื่องนี้ ซึ่งปัญหาเดิมผู้บริหารกรุงเทพมหานครชุดที่ผ่านมา ไม่มีงบประมาณเพียงพอที่จะดำเนินการ จึงได้ตั้งคณะกรรมการมาเจรจา ขณะนี้ผลการเจรจายังไม่ผ่านมติคณะรัฐมนตรี รวมทั้งเมื่อเปลี่ยนคณะผู้บริหารและสภากรุงเทพมหานครชุดใหม่แล้ว ได้รายงานให้นายกรัฐมนตรีรับทราบ พร้อมให้สอบถามแนวทางการดำเนินการต่อจากนี้ หากสามารถดำเนินการได้ตามอำนาจหน้าที่ จะนำเรื่องเก่าเข้าที่ประชุมว่าไม่ต้องพิจารณา เพราะกรุงเทพมหานครสามารถดำเนินการได้และกระทรวงมหาดไทยพร้อมสนับสนุนตามแนวทางเพื่อยุติเรื่องที่เกิดขึ้น